Urbinagako geltokia

Urbinaga Bilboko metroaren 2. lineari dagokion lurrazaleko geltokia da, Sestao udalerriko Simondrogas auzoan kokatuta dagoena. 2. linea irekitzearekin batera 2002ko apirilaren 13an inauguratu zen, eta Bizkaiko Garraio Partzuergoaren 2. tarifa-gunean dago. 2005eko urtarrilaren 8an Sestaoko geltokia ireki arte 2. linearen geltoki-buru izan zen.

Sarbideak 
Geltokiak arrapala zein eskailera bidezko sarbideak ditu, trenbideen beheko bestibulura heltzen direnak. Handik trenbideetara igotzeko eskailerak zein igogailuak daude.

 Maestro José kalea, z/g
 Jose Antonio Agirre Lekuberen Galtzara Nagusia, 90

Geltokia 
Inguruaren orografia zaila dela eta, geltokiak diseinu iraultzailea du: aire zabalean biaduktu baten gainean, Renfeko Aldirien C-1 eta C-2 lineen gainetik pasatzen dela, maldan eta bihurgunean.

Bilboko metro sareko geltoki guztien artean erabilpen tasarik txikiena duena da. Izan ere, eraikitzearen helburua geltoki intermodala egitea zen, Renfeko Aldirien C-1 eta C-2 lineekin eta eraikitzeke dagoen EHU - Leioa - Urbinaga tranbiarekin lotzeko. Hala ere, intermodala oraindik ez da gauzatu.

Geltokia igogailu, txarteldegi, balioztatze makina eta 2017tik desfibrilagailuz ere hornituta dago.

Intermodala 
2009an eta 2010ean Espainiar Estatuko aurrekontu orokorretan intermodala eraikitzeko diru-partida ezarri zen.

2011n intermodalaren eraikitze-lanen finantziaketari buruzko hitzarmena sinatu zuten ADIF eta Bizkaiko Garraio Partzuergoak, bakoitzak lanen %50a ordainduko zuela. Lanek urte horretako udazkenean hasi behar zuten, trenbide berrien eta elektrifikazioaren instalakuntzarekin, baina lanak ez ziren gauzatu.

2017ko uztailaren 27an Estatuko Aldizkari Ofizialean azaldu zenez, Espainiako Gobernuak Ingurumenaren gaineko Eraginaren Txostena onartu zuen egun horretan, eta intermodalaren eraikuntza hasteko lanak lizitatu eta esleitzea baino ez litzateke faltako. Hala ere, 2018ko amaieran lanak oraindik ez dira lizitatu.

Lotuneak 
Geltokiaren kanpoaldean Bizkaibus zerbitzua hornitzen duten bi autobus geraleku daude. Hurrengo lineak geralekuetatik pasatzen dira:

Bidaiariak 
Bizkaiko Garraio Partzuergoak urtero argitaratzen dituen bidaiarien datuen arabera, geltokiak hurrengo bidaiari kopurua izan ditu:

2002an Metroaren 2. linea irekitzearekin batera geltokia inauguratu zen, urte horren amaieran geltokiak 153.799 bidaiari zenbatu zituela. Hurrengo bi urteetan geltokiaren erabilera handituz joan zen eta 2004an gailurra jo zuen, 334.696 bidaia balioztatuta. 2005ean, Sestaoko geltokia irekitzearen ondorioz Urbinagan beherakada handia gertatu zen, 127.175 bidaiari zenbatuta. 2008ra arte, urtez urte bidaia kopuruak berriro ere gora egin zuen, aipatutako azken urte horretan 153.996 bidaia zenbatuta, ondoren berriro behera egiteko, eta 2014an lehen aldiz 100.000 bidaia baino gutxiago zenbatu ziren, 99.367, alegia. Ordutik 100.000 bidaiari inguru mugitzen ditu geltokiak, eta 2017an 104.800 bidaiari jaso zituen, 2. lineako gutxien erabilitako geltokia izanik.

Argazki galeria

Erreferentziak

Ikus, gainera 
 Sestao
 2. linea (Bilboko metroa)
 Bilboko metroa
 Bizkaibus

Kanpo estekak 

 Bilboko metroaren webgunea
 Bizkaibusen webgunea

Bilboko metroko geltokiak
Sestaoko eraikinak